સત્તાવાર સૂત્રોએ જણાવ્યું કે હાલમાં નોટબંધી, જીએસટી, વૈશ્વિકમંદી અને ખનિજ તેલના વધતાં જતાં ભાવને ધ્યાનમાં રાખીને નાણામંત્રી અરૂણ જેટલીએ લોભામણું બજેટ રજૂ કરવું પડે તેમ હોવાથી નાણાંકીય વ્યવસ્થા માટે એમણે બજેટમાં ચોક્કસપણે ઉલ્લેખ કરવો પડે તેમ છે. જીએસટીના અમલથી હવે સરકાર માટે ટેક્સ વધારવાની જોગવાઈઓ ઘટી ગઈ છે. જીએસટીના દરમાં ઘટાડો થઈ રહ્યો છે તેથી બજેટમાં તેમાં વધારો શક્ય નથી. નોટબંધીને કારણે અર્થતંત્ર ઉપર અસર થયેલી જ છે જેનો સ્વીકાર કેન્દ્ર સરકારે નાછૂટકે કર્યો છે. સામાન્ય રીતે બજેટમાં શું સસ્તું થશે અને શું મોંઘું થશે તેના પર સામાન્ય લોકોની નજર રહેતી હોય છે. પરિણામે નાણાંમંત્રીએ આ બજેટમાં વિધાનસભાની ચૂંટણીઓ અને લોકસભાની આગામી ચૂંટણીઓને ધ્યાનમાં રાખીને લોકપ્રિય એટલે કે જેમાં પ્રજાને વધારે લાભ થતો હોય તેવી જોગવાઈ કરવી પડે તેમ છે.